Igor Grdina, življenjepis

Rojen je bil 21. avgusta 1965 v Celju. Na Univerzi v Ljubljani je 1980–1984 študiral zgodovino ter slovenski jezik in literaturo. Leta 1994 je doktoriral iz slovenske književnosti s temo o avtobiografiji v slovenski književnosti. Leta 2004 je bil na Univerzi v Ljubljani izvoljen za rednega profesorja za slovensko književnost. Predaval je starejšo in novejšo slovensko književnost.

Leta 2002 je na Univerzi v Ljubljani doktoriral tudi iz zgodovine; tema disertacije je bila kulturnozgodovinska – mikroštudija o skladateljsko-zdravniški družini Ipavec, ki je zaznamovala zgodovino glasbe na Slovenskem v 19. stoletju. Od leta 2004 dalje dela na Znanstveno raziskovalnem centru Slovenske akademije znanosti in umetnosti. Ko je bil predstojnik njegovega Inštituta za kulturno zgodovino, je vzpostavil materialne temelje za začetek izhajanja Novega slovenskega biografskega leksikona. Kot spremljajoče edicije je zasnoval zbirko obsežnejših biografskih študij ter zbirko Ljubljanski portreti, v okviru katere sta izšla zbornika o županih Ivanu Hribarju in Ivanu Tavčarju.

V času službovanja na Univerzi v Ljubljani je bil dva semestra gostujoči profesor na dunajski univerzi; najprej po osebnem povabilu dekana njene fakultete za humanistične vede (Geisteswissenschaftliche Fakultät) prof. dr. Franza Römerja na Inštitutu za slavistiko in potem še na Inštitutu za vzhodnoevropsko zgodovino. Eno leto je na Pedagoški fakulteti Univerze v Mariboru predaval starejšo slovensko književnost tudi na njej.

Leta 2006 je bil na Univerzi v Novi Gorici izvoljen za rednega profesorja za kulturno zgodovino. Predava zgodovino habsburške monarhije ter zgodovino fevdalne epohe ter dobe revolucij.

Od 2016 dalje predava tudi na AMEU-ISH.

Organiziral in vodil je več mednarodnih znanstvenih simpozijev; med njimi gre posebej izpostaviti tiste o Josipu Ipavcu, Ivanu Hribarju, Primožu Trubarju (osrednji znanstveni dogodek obeleževanj Trubarjevega leta 2008), o emancipaciji in eliminaciji (osrednji znanstveni dogodek Evropske prestolnice kulture Maribor 2012), o ruskih intelektualcih v emigraciji po revoluciji 1917 (2013) in o vojnah v novem veku (2011), o prvi svetovni vojni (2013) in o ruski revoluciji (2017).

Navezal tvorne stike z vrsto raziskovalcev v tujini, zlasti iz Velike Britanije, Ruske federacije in Slovaške. Najvidnejši rezultat teh naporov je navedek njegovega dela o zgodovini Slovencev v obdobju 1860–1918 kot referenčne literature v svetovni uspešnici sira Maxa Hastingsa *Catastrophe 1914. Europe Goes to War* (2013).

Posamezna predavanja je imel na univerzah v Berlinu (Humboldtova univerza), Tübingenu, Regensburgu, Gradcu, Celovcu in v Pragi. Sodeloval je tudi na simpozijih v Moskvi, Rimu, Kőszegu, Szegedu in Dellachu, prav tako na vrsti simpozijev z mednarodno udeležbo v Sloveniji. Izdal je več kot 25 znanstvenih monografij. Prevedel oziroma priredil je tudi 10 libretov za opere in operete (iz nemščine, češčine in italijanščine); posamezne pesmi je prevedel tudi iz drugih jezikov (angleščine, ruščine in poljščine). Njegova bibliografija obsega več kot 1330 enot.

Raziskave v zadnjih letih:

Raziskave o okvirih programov, financiranih s strani ARRS:

P6-0094 [Biografije, mentalitete, epohe](http://www.sicris.si/public/jqm/prg.aspx?lang=slv&opdescr=search&opt=2&subopt=700&code1=cmn&code2=auto&psize=1&hits=1&page=1&count=&search_term=grdina,%20igor&id=9781&slng=&order_by=) (2009–2019)

Kot osrednje rezultate gre navesti biografije Wilhelma von Tegetthoffa, Josepha Marxa, maršala Marmonta, Franja Malgaja ter študije o prvi svetovni vojni.

Raziskave v okvirih projektov, financiranih s strani ARRS

J6-5556 Ruski intelektualci v Sloveniji v času po oktobrski revoluciji (2013–2016)

Kot osrednji rezultat gre navesti monografijo o kontraadmiralu Aleksandru D. Bubnovu.

Raziskovalce bom vključeval v programe in projekte, ki bodo tekli na AMEU. Vključeni bodo v tradicionalne letne konference AMEU Za človeka gre.